作者:許棠
標題:聞蟬十二韻
內容:造化生微物，常能應候鳴。初離何處樹，又發去年聲。未蛻唯愁動，才飛似解驚。聞來鄰海徼，恨起過邊城。騷屑隨風遠，悠揚類雪輕。報秋涼漸至，嘶月思偏清。互默疑相答，微搖似欲行。繁音人已厭，朽殼蟻猶爭。朝士嚴冠飾，宮嬪逞鬢名。亂依西日噪，多引北歸情。筱露凝潛吸，蛛絲忽迸縈。此時吟立者，不覺萬愁生。